b'\n_START_ARTICLE_\nBlumenavos pilkapynas\n_START_PARAGRAPH_\nBlumenavos pilkapynas ir kapinynai \xe2\x80\x93 pr\xc5\xabs\xc5\xb3 pilkapynas ir du kapinynai Semboje, prie Blumenavos (nuo 1946 m. rus. Kremnevo, Kaliningrado sritis).\n_START_SECTION_\nPilkapynas\n_START_PARAGRAPH_\n1906 m. pilkapyne du pilkapius kasin\xc4\x97jo Adalbertas Becenbergeris. Viename j\xc5\xb3 buvo \xc4\xafrengtos dvi akmenin\xc4\x97s d\xc4\x97\xc5\xbe\xc4\x97s, kuriose palaidoti sudeginti mirusieji su \xc4\xafkap\xc4\x97mis. Rastos 6 urnos ir \xc5\xbealvarinis pincetas. Pilkapynas datuojamas ankstyvuoju gele\xc5\xbeies am\xc5\xbeiumi.\n_START_SECTION_\nKapinynai\n_START_PARAGRAPH_\nPirmasis kapinynas yra prie buv. Ma\xc5\xbeojo Blumenavos kaimo. 1876 m. kasin\xc4\x97jo A. Heningas, 1895 m., 1903-1904 m. Emilis Holakas. Mirusieji laidoti sudeginti, urnose; kapai apd\xc4\x97ti akmen\xc5\xb3 vainikais (1,4-2,85 m skersmens) arba vir\xc5\xa1 j\xc5\xb3 i\xc5\xa1gr\xc4\xafsti apskriti akmen\xc5\xb3 grindiniai. Urnos 27\xe2\x80\x9353\xc2\xa0cm auk\xc5\xa1\xc4\x8dio, dauguma puo\xc5\xa1tos \xc4\xafspaudais, kai kurios su dang\xc4\x8diais. Po jomis d\xc4\x97tos \xc4\xafkap\xc4\x97s. Rasta I a. - IV a. ietigali\xc5\xb3, antskyd\xc5\xbei\xc5\xb3, peili\xc5\xb3, \xc5\xbe\xc4\x85sl\xc5\xb3, Romos monet\xc5\xb3 (Faustinos II), dir\xc5\xbe\xc5\xb3 sag\xc4\x8di\xc5\xb3, segi\xc5\xb3, karoli\xc5\xb3, \xc5\xbeied\xc5\xb3. \xc5\xa0alia vieno kapo palaidotas \xc5\xbeirgas su \xc5\xbe\xc4\x85slais ir kamanomis._NEWLINE_Netoli pirmojo yra antrasis kapinynas. 1904 m. kasin\xc4\x97jo E. Holakas. Mirusieji laidoti sudeginti, urnose, kurios statytos ant akmen\xc5\xb3. Kapai apd\xc4\x97ti plok\xc5\xa1\xc4\x8diais skaldytais akmenimis, datuojami pirmaisiais m. e. am\xc5\xbeiais.'